ગુજરાતભરમાં ખળભળાટ મચાવનારા હજારો કરોડ રૂપિયાના બિટકોઇન કૌભાંડમાં ભાજપના પૂર્વ ધારાસભ્ય નલિન કોટડિયા છેલ્લા ઘણા દિવસોથી નાસતા ફરી રહ્યા છે ત્યારે હવે તેઓ નેપાળ ભાગી ગયા હોવાની આશંકાઓ વ્યકત થઇ રહી છે, જેને લઇ સીઆઇડી ક્રાઇમે તે દિશામાં પણ તપાસના ચક્રો ગતિમાન કર્યા છે. બીજીબાજુ, મુખ્ય સૂત્રધાર આરોપી શૈલેષ ભટ્ટ પણ પરિવાર સાથે વિદેશ ભાગી ગયો હોવાની ચર્ચા ચાલી છે, તેથી તે અંગે પણ તપાસનીશ એજન્સીએ તપાસ શરૂ કરી છે. ચકચારભર્યા બિટકોઇન કૌભાંડમાં એક પછી એક નવા અને ચોંકાવનારા ખુલાસાઓ તપાસમાં સામે આવી રહ્યા છે, તો આંતરે દિવસે એક પછી એક નવા આરોપીઓની ધરપકડ થઇ રહી છે. જો કે, આ કૌભાંડમાં બે મુખ્ય આરોપીઓ હજુ પણ તપાસનીશ એજન્સીની પકડથી દૂર છે. એક છે ભાજપના પૂર્વ ધારાસભ્ય નલિન કોટડિયા અને બીજા જે ફરિયાદી બન્યો હતો અને પાછળથી સમગ્ર કૌભાંડમાં મુખ્ય સૂત્રધાર આરોપી તરીકે સામે આવ્યો તે શૈલેષ ભટ્ટ. સીઆઇડી ક્રાઇમે આ બંનેને જબ્બે કરવા જારદાર તૈયારીઓ કરી રાખી છે અને તે દિશામાં સઘન તપાસ જારી રાખી છે. સીઆઇડી ક્રાઇમ દ્વારા આ કેસના મૂળ સુધી પહોંચીને મુખ્ય માથાઓને જેલના સળીયા પાછળ ધકેલવાના પ્રયાસો થઇ રહ્યાં છે.